**Gjennom Dovre og Rondane**

Opplev det imponerende Snøhetta-massivet, som rager over fjellviddene på Dovrefjell, og overgangen til Rondane, via vakre seterdaler og inn blant ville fjell. Denne forlengede ukesturen byr på fantastiske fjell i Dovre nasjonalpark og Rondane nasjonalpark. Dyrelivet er rikt, og det er ikke umulig å se både moskus, reinsdyr og andre vakre dyr her oppe.

**Program:**  
**Dag 1: Ankomst Snøheim (1.474 moh)**  
Oppmøte ved Hjerkinn stasjon.    
Skyttelbuss fra Hjerkinnhus til Snøheim. Kort tur i området. Etter middag samles vi i den koselige peisestua til informasjon om turen og presentasjon.

**Dag 2: Snøheim - Snøhetta (2.286 moh) - Reinheim (selvbetjent)**  
Turen direkte til Reinheim er ca 5 km lang, men vi satser på en skikkelig fin topptur til selveste Snøhetta,  og da blir det noen høydemetre og kilometre lengre, ca 12 km. Vel framme på Reinheim lager vi middag sammen. Kanskje får vi se moskusen tusle på tunet rundt hytta.

**Dag 3: Reinheim - Kongsvold, ca 15 km, ca 5t**  
Turen ned Stroplsjødalen er frodig og vid, og vi er moskusens dal. Dagens tur avsluttes på Kongsvold Fjellstue (900 moh), et historisk hotell med egen jernbanestasjon. Her nyter vi middag og frokost og samles til informasjon om neste dag.

**Dag 4: Kongsvold - Hjerkinn fjellstue, ca 12 km, ca 4-h**  
En fin tur over passet øst for Hjerkinnshøe (1.288 moh) og ned til vakre Hjerkinn fjellstue (960 moh) som ligger ved gamle kongevei.

**Dag 5: Hjerkinn fjellstue - Grimsdalshytta, ca 15 km, ca 5t**  
En herlig fjelltur denne dagen, slakt oppover til rett under Steinbuhøe (1.354 moh) før vi kommer ned i den ville, trange dalen langs Tverråe. Vi "lander" plutselig på tunet til idylliske Grimsdalshytta. Igjen blir vi servert 3-retters middag før vi kan sette oss på tunet eller i peisstua og skue utover den flotte kulturdalen Grimsdalshytta ligger i.

**Dag 6: Grimsdalshytta - Øvre Dørålseter, ca 16 km, ca 5-6t**  
Vi vandrer oppover vest for Gravhøtangen og får et flott skue over mot Dørålglupen. Vi vandrer videre ned til Haverdalen og krysser elva før oppstigning mot Dørålglupen starter. Oppstigningen til glupen er ganske bratt, og selveste Dørålglupen er kjent for sine store blokker og sitt trange pass. Spennende terreng og det beste av alt; utsikten mot Rondeslottet og omkringliggende majesteter. En flott etappe med mye innhold. På Øvre Dørålseter blir vi innlosjert av bestyrer og får oss en velfortjent middag. Utsikten fra terrassen på Øvre Dørålseter er nydelig!

**Dag 7: Øvre Dørålseter - Bjørnhollia, ca 22 km, ca 7-8t**  
Denne turen går gjennom Langglupdalen, med alle rondene  (over 2.000 moh alle sammen) rundt oss på alle kanter. Langglupbekken krysses ca 5 km før Bjørnhollia og det er store muligheter for et bad. Bjørnhollia liggert vakkert til med Musvolltjønna rett nedenfor. Her skal vi nyte kvelden, med nydelig mat og deilig landskap.

**Dag 8: Bjørnhollia - Rondvassbu, ca 13 km, ca 4-5t**  
Nest siste etappe går gjennom Illmanndalen, med trygge Storronden (2.138 moh)  i nord. Vi inntar en 3-retters avslutningsmiddag og nyter siste kveld sammen i Rondane.

**Dag 9: Rondvassbu - Spranget, ca 6 km - Hjemreise**  
På hver vår sykkel fra Rondvassbu, trår vi nedover til Spranget. Det går unna i full fart om vi vil, men vi anbefaler stopper og sakte fart for å få med den flotte utsikten mot Jotunheimen og tilbake mot alle rondene. Fra Spranget tar vi buss til hvor vi avslutter turen.

Med forbehold om endringer i programmet.

Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.

[**Gradering av turen**](http://www.dntoslo.no/graderingfellesturer/)**: rød**  
Sommerfjellet er vakkert, men selv den enkleste fotturen kan bli krevende med utfordrende vær. Snø og dårlig vær kan skje også på sommeren. Med riktig og godt utstyr er det oftest disse turene man husker best og som gir godt samhold og gode historier. Pakk sekken riktig og smart.